Document ID: /fineweb-2-swissfilter-quality_10-filterrobots/filtered/02676.jsonl.gz/13

De Ziua femeii, la Lucerna, cu trupa Taxi
De Ziua femeii, la Lucerna, cu trupa Taxi
Trimis de Daniela la Dum, 03/15/2015 - 22:02
Întâlnirile de Ziua femeii au ceva special, în Lucerna, cu atât mai mult cu cât anul acesta a fost a 12-a întâlnire în serie.
8 martie 2015 a avut în program o paradă de modă românească, o tânără mezzosoprană cu un repertoriu clasic și o trupă de muzică modernă, un program deosebit prin varietatea sa.
Deschiderea serii festive a fost făcută de Iulia Popescu și Elena Drăghicescu din partea organizatorilor. Publicul prezent a avut bucuria să primească urări de Ziua femeii din partea excelenței sale doamna Anca Opris, ambasadorul României în Elveția.
A urmat o paradă de modă românească din colecția de primăvară a creatoarelor Cristina Neagu (La mode Toujours București) și Diana Vlad / Luiza Antonie (Silk & wool Collection).
Următorul punct de interes al serii a fost mezzosoprana Ioana Gheighiș, studentă la conservatorul din Geneva, o voce tânără în deplină ascensiune de care vom auzi cu siguranță în viitor.
După o scurtă pauză, pe scenă au apărut membrii trupei Taxi, grupă cunoscută în România dar aflată pentru prima dată în turneu în Elveția. Publicul (format în majoritate din două categorii: cei ce auzisera doar vag de Taxi și cei ce cunoșteau pe dinafară textele melodiilor) a intrat repede în câmpul magic creat de Dan Teodorescu, după 10 minute publicul și Taxi au cântat împreună, au dansat împreună, au râs împreună. Textele sunt scrise cu dragoste pentru limba română, mesajele sunt politice cu nuanțe explicit critice ("Strada mea cu un singur bec") sau sunt dedicații de dragoste ce au căpătat statut de simbol pentru o generație întreagă ("Cele 2 cuvinte").
Trupa Taxi a oferit în dar, de Ziua femeii, căldura umorului românesc inteligent împletit cu talent muzical de excepție. Pentru această seară în care am plecat cu zâmbetul pe buze fredonând melodiile auzite, din toată inima: mulțumesc TAXI!
În încheiere, dar nu în ultimul rând, câteva cuvinte despre organizare de evenimente și prețuri: în perioada de pregătire a acestui spectacol s-au auzit comentarii referitoare la prețul biletelor. Trebuie făcut clar faptul că prețul biletelor pentru un eveniment include costurile efective (locație, echipamente tehnice, transport, cazare, etc) cât și premii de participare decente pentru artiștii români invitați. Nu este pentru nimeni un secret faptul că scena culturală în România este retribuită modest, cu referință aici la actori, muzicieni, artiști plastici.
Acestea fiind spuse, consider că atunci când avem privilegiul de a fi în preajma unor artiști români, de a trăi muzică, artă, teatru, contribuția materială este o dovadă de respect pentru cei ce ne întâmpină cu talentul, cu energia și entuziasmul lor.
Daniela Weibel, Lucerna